《琴月轩》
明代·刘师邵

琴中有真趣，不待徽轸全。琴中有至音，不待宫羽宣。

凭轩抚孤桐，皓月当空悬。秋高夜寥寥，万籁俱寂然。

掩抑三四声，志在太古先。栖凤翔高梧，潜蛟起重渊。

高山何峨峨，流水复涓涓。相逢尽聋俗，孰知妙入玄。

子期去已遥，牙氏终绝弦。此意当自得，勿为昧者传。

作者简介：姓亦作镏。明浙江山阴人，祖籍洛阳。字师邵。刘绩子。曾游京师，徐有贞等欲荐之，力辞，归里讲学教授，弟子知名者甚众。生平潜心经史，工诗文，与祖、父皆以文学名世，人称三刘。有《卢湖稿》、《纪游稿》。